Vermiste kind (10) dood gevind in veld(Argieffoto) Die lewelose liggaam van ’n tienjarige meisie is vandeesweek in ’n oop stuk veld in die Vrystaat gevind nadat sy die vorige aand as vermis aangemeld is. Die polisie is Donderdag omstreeks 08:30 na ’n oop stuk veld in Winnie Park in Bronville, Welkom, ontbied waar Maserame Violet Morikgihlane – van Bronville – se liggaam aangetref is. Sy het kneusplekke aan haar arms, bene en nek gehad. ’n Ondersoek het aan die lig gebring dat die jong Maserame Woensdagaand by die Bronville-polisiestasie as vermis aangemeld is. Brig. Motantsi Makhele, woordvoerder van die polisie, sê ’n saak van moord is aanhangig gemaak. Die polisie is intussen op die spoor van verdagtes. ’n Beroep word op enigeen met inligting rakende moontlike verdagtes gedoen om konst. Lerato Sello van die Bronville-speurdiens by 083 380 2768 te skakel. Inligting kan ook by die polisie se misdaadstopnommer by 08600 10111 aangemeld word.